Skool se gesteelde rekenaars teruggevindFoto verskaf deur SAPD Vrystaat Vier verdagtes is Dinsdagoggend in hegtenis geneem toe polisiebeamptes ŉ misdaadintelligensie-operasie in Ipopeng en Freedom Square in Bloemfontein uitgevoer het. Brigadier Motantsi Makhele, woordvoerder van die polisie, sê die hoof van ŉ skool in Olive Hill, Navalsig, het ŉ kennisgewing ontvang dat die alarm by die skool geaktiveer is. “Toe hy omstreeks 08:30 by die skool opdaag, het hy gesê ŉ venster by die stoorkamer is gebreek. Altesaam 18 HP-skootrekenaars, kruideniersware vir die skool se voedingskema en ŉ projektor, alles ter waarde van R78 000, is gesteel. Hy het ŉ saak van diefstal aanhangig gemaak.” Navalsig-polisie het omstreeks 09:00 reageer op ŉ wenk. “Die eerste verdagte is in Ipopeng in hegtenis geneem waar een skootrekenaar gevind is. Die ondersoek het beamptes na Freedom Square gelei waar nog 11 rekenaars gevind is en drie persone in hegtenis geneem is.” Foto verskaf deur SAPD Vrystaat Die ondersoek het ook onthul dat drie skootrekenaars reeds aan ŉ tweedehandsewinkel verkoop is. Die ondersoek na die oorblywende rekenaars duur voort. “Die vier verdagtes, tussen 17 en 25 jaar oud, sal na verwagting binnekort in die Bloemfonteinse landdroshof verskyn op aanklag van sakeroof en die besit van vermoedelik gesteelde eiendom.” Lt.genl. Baile Motswenyane, provinsiale polisiekommissaris, doen ŉ beroep op inwoners om nie enige gesteelde eiendom te koop nie, omdat hulle ook aangekla kan word. Sy moedig eienaars van tweedehandsewinkels aan om aan te dring op bewys van eienaarskap voor tweedehandse ware aangekoop word.